Jacob Jensen (V), 2008-05-27:
Jeg vil da også benytte lejligheden til at byde klima- og energiministeren velkommen.
Det er altid godt, når flere og flere involverer sig i den erhvervspolitiske debat.
Også for Venstre er det utrolig vigtigt, at erhvervslivet og ikke mindst de små og mellemstore virksomheder har nogle gode og fornuftige forhold at arbejde under.
Det er jo dem, der er med til at skabe dynamikken og er med til at tjene de penge, som vi andre kan dele ud til forskellige velfærdsformål, så det er rigtig fint.
Det er også der, blandt de selvstændige erhvervsdrivende, vi ser den meget vigtige selvstændighedskultur, som vi i Venstre i hvert fald gerne støtter.
Vi har selvfølgelig alle sammen et ønske om at få et arbejde, når vi er færdige med vores uddannelse, men i hvert fald tidligere har der måske været en tendens til, at man ikke har skabt et arbejde, men har søgt et arbejde.
Derfor synes vi også, at det at have en selvstændighedskultur, som er stærk og dynamisk, er utrolig vigtigt.
Som ministeren også var inde på, har Danmark i dag en af de mest effektive erhvervsreguleringer, både i EU og i OECD, så det er jo sådan set et meget godt udgangspunkt.
Når man så kigger på de prioriteringer, man kan gøre på det område, er det jo altid netop en prioritering at se, hvordan man får mest muligt ud de penge, der nu engang er stillet til rådighed for området, og hvordan man gør det smartest.
Der er selvfølgelig allerede i dag lavet et par ting, som favoriserer, kan man vel sige, eller i hvert fald giver nogle fordele for de selvstændige erhvervsdrivende.
Bl.a. kan de i sammenligning med lønmodtagerne få nogle særlige fordele på skatteområdet ved at lade et overskud stå i virksomheden og på den måde udskyde skattebetalingen.
De har mulighed for at overføre helt præcist op til 208.500 kr. om året til en medarbejdende ægtefælle i virksomheden, vel at mærke uden at der skal indgås en formel ansættelsesaftale, og uden at ægtefællen i øvrigt hæfter for virksomheden.
Tilsvarende er de personligt ejede virksomheder undtaget fra kravet om indlevering af årsrapport efter årsregnskabsloven regler, uanset virksomhedens størrelse, og der er også andre eksempler på fordele, som selvstændig erhvervsdrivende har allerede i dag,
så fra regeringens og Venstres side er der selvfølgelig prioriteret og vil fortsat blive prioriteret.
Jeg har også noteret mig den handlingsplan, som regeringen lægger op til, og som kommer efter sommerferien, om en fortsat afbureaukratiseringsplan.
De administrative byrder er jo allerede lettet med omkring 10 pct. i forhold til 2001, og vi skulle gerne opfylde den målsætning, som regeringen selv har sat, om en lettelse på 25 pct. inden 2010.
Her skal fokus også være på netop de små og mellemstore virksomheder i forhold til at lette de administrative byrder, fordi de jo alt andet lige har tungere byrder end de helt store virksomheder, som, kan man sige, kan ansætte en hel afdeling til at tage sig af de juridiske spidsfindigheder.
Det kan man ikke, hvis man er en lille virksomhed, og derfor er det rigtig godt, at der kommer fokus på netop den type virksomheder.
Afslutningsvis vil jeg så sige, at vi fra Venstres side selvfølgelig er klar til i Erhvervsudvalget nærmere at diskutere konkrete forslag til, hvordan vi kan gøre det endnu bedre på området.
Det vil vi selvfølgelig også gøre i en åben dialog med både forslagsstillerne og andre, som vil byde sig til, for vi synes som sagt, det er utrolig godt og vigtigt, at vi får en grundig snak om det.
Men vi faktisk mere indstillet på at lave konkrete forslag end på at nedsætte en kommission, så med de bemærkninger og med sympati for forslaget skal jeg meddele, at vi ikke kan støtte forslaget.